**NAVODILA ZA UVELJAVLJANJE VIŠJE SILE ZA ZAHTEVKE ZBIRNE VLOGE ZA LETO 2025 IN OSTALE UKREPE ZARADI POJAVA BOLEZNI MODRIKASTEGA JEZIKA**

**PRI GOVEDU IN DROBNICI**

V letu 2025 se je na številnih kmetijskih gospodarstvih pojavila bolezen modrikastega jezika, ki jo bo mogoče šteti za višjo silo v primeru neizpolnjevanja pogojev za ukrepe kmetijske politike. Do 4. septembra 2025 je bila bolezen modrikastega jezika potrjena v 24. obratih z govedom in 49. obratih z drobnico. Število primerov se povečuje.

Vsa kmetijska gospodarstva (v nadaljevanju: KMG), ki **zaradi pogina živali zaradi izbruha bolezni modrikastega jezika ne morejo izpolniti katere od zahtev, pogojev oziroma obveznosti za zahtevke, ki so jih prijavili na zbirni vlogi za leto 2025** oziroma v vlogi na javni razpis, morajo sporočiti višjo silo. Za zahtevke, ki izhajajo iz zbirne vloge 2025, dodatna dokazila niso potrebna.

1. **Neizpolnjevanje zahtev, pogojev oziroma obveznosti za zahtevke prijavljene na zbirni vlogi za leto 2025:**

Nosilec KMG, ki zaradi pojava bolezni modrikastega jezika ne more izpolniti zahtev, pogojev oziroma obveznosti za zahtevke, ki jih je prijavil na zbirni vlogi za leto 2025, sporoči višjo silo na obrazcu »Sporočanje višje sile ali izjemnih okoliščin«, ki je dostopen na spletni strani AKTRP (<https://www.gov.si/assets/organi-v-sestavi/ARSKTRP/SNP/ZV-2025/Obrazec-za-sporocanje-visje-sile.pdf>) in ga preko skenograma pošlje na naslov **aktrp@gov,si** ali s priporočeno pošto na naslov AKTRP, Dunajska cesta 160, 1000 Ljubljana v 15 delovnih dneh od dneva, ko to lahko stori. Dodatna dokazila niso potrebna. AKTRP bo pogin goveda in drobnice ugotavljala iz Centralnega registra goveda in Centralnega registra drobnice. Nosilec KMG naj osnovni obrazec za javljanje višje sile na AKTRP pošlje le enkrat, ko prvič javlja višjo silo zaradi pojava bolezni modrikastega jezika. V primeru, če bo na KMG po prvotni oddaji celotne vloge za javljanje višje sile prišlo še do dodatnih poginov živali zaradi izbruha bolezni modrikastega jezika, nosilec KMG na AKTRP posreduje le dopolnitev vloge, to pomeni, da pošlje le še dodatno prilogo »Preglednica 2 (podatki o živalih, za katere se sporoča višja sila ali izjemna okoliščina)« in ne tudi osnovnega obrazca, katerega je poslal že prvotno.

Nosilec KMG na obrazcu označi intervencije oziroma sheme katerih izpolnjevanje zahtev, pogojev ali obveznosti je ogroženo zaradi izbruha bolezni modrikastega jezika in kot razlog višje sile označi »izbruh (epizootske) bolezni in bolezni rastlin ali navzočnost škodljivega organizma rastlin, ki deloma ali v celoti prizadene čredo živine ali kmetijske rastline upravičenca«. Pod rubriko »drugo« se navede, da je vzrok pogina bolezen modrikastega jezika. Podatki o živalih morajo biti izpolnjeni v celoti. V rubriko »NATANČNEJŠI OPIS primera višje sile ali izjemne okoliščine« se tudi navede, pri katerih zahtevkih se pričakuje, da bi lahko višja sila imela vpliv na padec obtežbe (GVŽ) pod zahtevano minimalno mejo.

**Dodatno pojasnilo glede preventivnih umikov živali s paše:**

Pri zahtevi za izvajanje paše za govedo in drobnico v okviru intervencije **Dobrobit živali** so **preventivni umiki živali s paše** za več kot 10 dni, zaradi preprečevanja širjenja bolezni, možni v okviru višje sile, vendar mora rejec tudi v tem primeru agenciji pravočasno sporočiti višjo silo, najpozneje v petnajstih delovnih dneh po umiku živali s paše. Dodatna dokazila niso potrebna, upoštevali pa se bodo preventivni umiki živali s paše v obdobju od 18. 7. 2025 naprej, ko je bil v Sloveniji potrjen prvi primer bolezni modrikastega jezika (sev 8).

**Opozorilo:**

Pri javljanju višje sile bodite **pozorni na vse zahtevke, ki so kakorkoli povezani s staležem goveda oziroma drobnice.** Izpostavimo zahtevke za vezano dohodkovno podporo, zahtevke povezane z intervencijo DŽ, zahtevke operacije Lokalne pasme (PAS), zahtevke intervencije KOPOP\_PS (podnebne spremembe), planinska paša (PP) in sobivanje z velikimi zvermi (ZVE). Pogin goveda ali drobnice lahko privede tudi do neizpolnjevanja pogoja obtežbe (GVŽ/ha KZU), zato bodite pozorni na vse zahtevke, ki so povezani z obtežbo (KOPOP, EKST, TRT, vezana dohodkovna podpora za beljakovinske rastline, OMD, EK, …).

1. **Če upravičenec zaradi višje sile ne more izpolnjevati pogojev za izplačilo sredstev ali obveznosti, ki jih je sprejel z vključitvijo v ukrepe oz. intervencije razvoja podeželja, ki niso del zbirne vloge 2025:**

Nosilec KMG mora te obveznosti oz. pogoje izpolnjevati za čas predpisan v zadevnem javnem razpisu, na katerem je pridobil sredstva. Če mu pojav bolezni modrikastega jezika to onemogoča, mora nosilec KMG tudi v tem primeru javiti višjo silo na AKTRP najpozneje v 15 delovnih dneh od dneva, ko to lahko stori, vendar mora v vlogi za uveljavljanje višje sile navesti identifikacijske številke živali, ki so poginile zaradi izbruha bolezni modrikastega jezika, oziroma priložiti druga dokazila, s katerimi dokazuje višjo silo. Pomembno je, da dokazila izkazujejo identifikacijske številke živali, ki so poginile zaradi izbruha bolezni modrikastega jezika. Agencija bo nato opravila preveritve v Centralnem registru goveda oz. Centralnem registru drobnice. V kolikor bo potrebna še kakšna obrazložitev ali dokazilo, pa bo nosilec KMG prejel poziv.